

*REPUBLIKA HRVATSKA*

*MEĐIMURSKA ŽUPANIJA*



*OPĆINA DEKANOVEC*

*Jedinstveni upravni odjel*

*F. Andrašeca 41, Dekanovec*

*Tel./fax. : 040/849-488*

e-mail: [opcina-dekanovec@ck.t-com.hr](mailto:opcina-dekanovec@ck.t-com.hr)

www.dekanovec.hr

Vodič za građane

KROZ PRORAČUN OPĆINE DEKANOVEC

ZA 2026.GODINU

i projekcije proračuna za 2027. i 2028. godinu

**UVODNA RIJEČ OPĆINSKOG NAČELNIKA**

*Poštovane mještanke i mještani Općine Dekanovec,*

*pored svih aktivnosti koje provodimo u želji približavanja rada općinske uprave široj javnosti, izradili smo i ove godine Vodič uz Proračun kao još jedan korak u jačanju transparentnosti Općine te potkrjepa dobivenom priznanju za transparentnost Općinskog proračuna od Instituta za javne financije već sedme godine zaredom.*

***Proračunski vodič je izrađen i objavljen kako bi se povećala transparentnost Općine Dekanovec i ostalih subjekata koji se financiraju iz općinskog proračuna, te mještanima prikazalo na što se troši općinski novac.***

*Općinski proračun složeni je financijski dokument, te se ovim Vodičem želi na jednostavan i razumljiv način dati uvid u temeljne proračunske pojmove, općinske prihode i rashode, projekte i aktivnosti.*

*Svrha ovog Vodiča, osim povećanja transparentnosti rada Općine i informiranja mještana o načinu raspolaganja javnim sredstvima je i povećanje interesa javnosti za općinske aktivnosti i projekte te u konačnici i njenoj većoj uključenosti u proračunski proces Općine Dekanovec.*

*Transparentni proračuni omogućuju uvid u potpune, točne, pravovremene i razumljive informacije o proračunu.*

*I dosadašnjih godina je Općina na svojim stranicama objavljivala izvještaje o izvršenju proračuna za prethodne godine, polugodišnje izvještaje o izvršenju proračuna, te na Općinskom vijeću usvojenje proračuna, a isto tako i ovaj Proračunski vodič koji na jednostavniji i razumljiviji način prikazuje prihode i rashode proračuna, projekte koji se financiraju iz proračuna i ostale rashode.*

*Želimo jednostavno i brzo pronalaženje podataka vezanih za cjelokupno poslovanje Općine Dekanovec svim zainteresiranim subjektima, a ponajprije našim mještankama i mještanima.*

***Nadam se da smo u tome uspjeli. Ovaj dokument namijenjen je vama, a mi smo na raspolaganju za sve vaše prijedloge i sugestije.***

*Vaš načelnik,*

*Ivan Hajdarović*

# **OPĆENITO O PRORAČUNU**

***1. Što je Proračun?***

* Proračun je jedan od najvažnijih dokumenata koji se donosi na razini jedinica lokalne samouprave. Najkraće rečeno, proračun je plan prihoda i rashoda za neko vremensko razdoblje. Prilikom njegove izrade valja voditi računa o određenim načelima. Proračun i financijski plan donosi se i izvršava u skladu s načelima jedinstva i točnosti, proračunske godine, višegodišnjeg planiranja, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.
* Proračun je akt kojim se procjenjuju prihodi i primici te utvrđuju rashodi i izdaci jedinice lokalne samouprave za proračunsku godinu
* Donosi se za proračunsku godinu i vrijedi za tu godinu – proračunska godina počinje 1. siječnja, a završava 31. prosinca kalendarske godine
* Sadrži i **projekciju** prihoda i primitaka te rashoda i izdataka **za dvije godine unaprijed**
* Propis kojim su regulirana sva pitanja vezana uz proračun je Zakon o proračunu (Narodne novine 144/21), Pravilnik o planiranju u sustavu proračuna (Narodne novine 1/2024)

***2. Kako se donosi Proračun?***

* Proračun donosi predstavničko tijelo jedinica lokalne samouprave (Općinsko Vijeće Općine Dekanovec)
* Proračun se prema Zakonu mora donijeti najkasnije do kraja tekuće godine za iduću

godinu prema prijedlogu kojega utvrđuje općinski načelnik i dostavlja predstavničkom tijelu do 15.studenog tekuće godine na raspravu i donošenje

Predlaganje i donošenje proračuna i financijskih planova za 2026. i projekcija za 2027. i 2028. na razini skupine ekonomske klasifikacije.

Značajna novost u odnosu na stari Zakon o proračunu i dosadašnju praksu je razina ekonomske klasifikacije na kojoj se predlaže i usvaja plan za proračunsku godinu i projekcije za sljedeće dvije godine. Sukladno člancima 38., 39. i 42. novog Zakona o proračunu, proračun jedinice lokalne i područne (regionalne) samouprave usvaja se na razini skupine ekonomske klasifikacije. Slijedom navedenog, jedinice lokalne i područne (regionalne) samouprave, prihode i primitke, rashode i izdatke za 2026. godinu iskazuje na razini skupine (druga razina računskog plana) isto kao za 2027. i 2028. godinu. Navedeno je novost u ovom proračunskom ciklusu i razlika od prethodnih godina, kada se plan za proračunsku godinu iskazivao na razini podskupine ekonomske klasifikacije, a projekcije na razini skupine ekonomske klasifikacije.

***3. Sadržaj Proračuna***

* **OPĆI DIO** ⇨Račun prihoda i rashoda i Račun financiranja, što predstavlja strukturu prihoda i primitaka te rashoda i izdataka po vrstama,
* **POSEBNI DIO** ⇨ sastoji se od plana rashoda i izdataka koji se financiraju, iskazanih po Razdjelima, programima, aktivnostima i projektima =na razini upravnih odjela,

**Opći dio proračuna** čini Račun prihoda i rashoda i Račun financiranja

* + - **Račun prihoda i rashoda** sastoji se od prihoda od poreza, pomoći, prihoda od imovine, prihoda od pristojbi i naknada, ostalih prihoda i prihoda od prodaje nefinancijske imovine kojima se financiraju rashodi za zaposlene, materijalni rashodi, financijski rashodi, subvencije, pomoći, naknade građanima i kućanstvima, ostali rashodi i rashodi za nabavu nefinancijske imovine odnosno javne potrebe utvrđene na temelju zakonskih i drugih propisa
    - **Račun financiranja** sadrži primitke od financijske imovine i zaduživanja te izdatke za otplatu obveza

**Posebni dio proračuna** sastoji se od rashoda i izdataka proračunskih korisnika iskazanih po vrstama i raspoređenih kroz programe

**Obrazloženje općeg dijela proračuna** JLP®S sadrži obrazloženje prihoda i rashoda, primitaka i izdataka proračuna JLP®S i obrazloženja prenesenog manjka odnosno viška proračuna JLP®S – obrazloženje posebnog dijela proračuna JLP®S temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

* + - Za obavljanje poslova iz samoupravnog djelokruga utvrđenog Zakonom o lokalnoj i područnoj (regionalnoj) samoupravi ustrojeni je **Jedinstveni upravni odjel Općine Dekanovec**

***4. STRUKUTURA PRIHODA I PRIMITAKA***

4.1. Prihodi poslovanja

4.2. Prihodi od prodaje nefinancijske imovine

4.3. Primici od financijske imovine i zaduživanja

4.4. Raspoloživa sredstva iz prethodne godine

**4.1.PRIHODI POSLOVANJA OBUHVAĆAJU:**

a) **Prihodi od poreza** (porez i prirez na dohodak, porez na korištenje javnih površina, porez na promet nekretnina, porez na potrošnju)

b) **Pomoći iz inozemstva i od subjekata unutar općeg proračuna** ( sredstva iz raznih fondova EU, te tekuće i kapitalne pomoći iz drugih proračuna državnih i županijskih te izvanproračunskih korisnika)

c**) Prihodi od imovine** ( kamate, prihodi od dobiti, naknade za koncesije, prihodi od zakupa poljoprivrednog zemljišta i poslovnih prostora, legalizacija)

d) **Prihodi od upravnih i administrativnih pristojbi, pristojbi po posebnim propisima** (županijske i općinske pristojbe i naknade, vodni doprinos, komunalni doprinos, komunalna naknada, naknada za održavanje groblja te ostali prihodi za posebne namjene)

**4.2. PRIHODI OD PRODAJE NEFINANCIJSKE IMOVINE OBUHVAĆAJU**:

a) Prihodi od prodaje nefinancijske imovine ( zemljišta)

**4.3. PRIHODI OD FINANCIJSKE IMOVINE I ZADUŽIVANJA OBUHVAĆAJU:**

a) Primitci od zaduživanja

b) Povrat zajmova i depozita

**4.4. RASPOLOŽIVA SREDSTVA IZ PRETHODNE GODINE OBUHVAĆAJU:**

Višak /manjak koji proračun ostvari u prethodnoj godini.

Općinsko vijeće svake godine nakon usvajanja Izvješća o izvršenju proračuna donosi posebnu odluku o rasporedu rezultata poslovanja ( višak ili manjak).

***5. STRUKTURA RASHODA I IZDATAKA***

5.1. Rashodi poslovanja

5.2. Rashodi za nabavu nefinancijske imovine

5.3. Izdaci za financijsku imovinu

**5.1. RASHODI POSLOVANJA OBUHVAĆAJU:**

a) Rashodi za zaposlene čine rashodi za plaće, doprinose i ostala materijalna prava zaposlenih. Općina trenutno ima dvoje službenika zaposlenih na puno radno vrijeme .

b) Materijalni rashodi- obuhvaćaju rashode za usluge ( tekuće i investicijsko održavanje komunalne infrastrukture, rashodi za energiju, usluge telefona, pošte, promidžbe i informiranje, računalne i druge usluge, sitni inventar, druge komunalne usluge, reprezentaciju i slično)

c) Financijski rashodi obuhvaćaju rashode za bankarske usluge i usluge platnog prometa.

d) Pomoći dane unutar općeg proračuna obuhvaćaju prijenos troškova za JVP Čakovec

e) Naknade građanima i kućanstvima obuhvaćaju pomoći iz socijalnog programa (sufinanciranje smještaja djece u dječje vrtiće, pomoć za novorođeno dijete, stipendije, školski prijevoz, dječji darovi, školski udžbenici, pomoć obiteljima i kućanstvima )

f) Ostali rashodi obuhvaćaju tekuće donacije udrugama, vatrogascima, političkim strankama, Crveni križ, PŠ Florijana Andrašeca Dekanovec i drugo.

**5.2.RASHODI ZA NABAVU NEFINACIJSKE IMOVINE**

a) Rashodi za nabavu proizvedene dugotrajne imovine obuhvaćaju

- rashode za nabavu građevinskih objekata ( investicije predviđene programom gradnje)

- rashode za nabavu postrojenja i opreme ( nabava namještaja informatičke i druge opreme

b) Rashode za dokumente prostornog uređenja (Prostorni planovi, strategije, projektna dokumentacija)

Važna novost u 2026. godini je uvođenje **Proračunskog korisnika – DJEČJI VRTIĆ DEKANOVEC.**

**VAŽNO JE ZNATI!**

* Jedno od najvažnijih načela proračuna je da isti mora biti **uravnotežen**
* ukupna **visina planiranih prihoda mora biti istovjetna ukupnoj visini planiranih rashoda**
* jedinica lokalne samouprave može se naći u situaciji da joj preneseni višak ili manjak čini značajni dio ukupnog proračuna te je u takvim slučajevima moguće iznimno sukcesivno planiranje pokrića viška/manjka kroz godine
* Općina Dekanovec procijenila je da će iz 2025. godine u 2026. godinu prenijeti višak u iznosu od 10.000,00 eura koji će rasporediti za pokriće manjka u 2026. godini (odnosno za radove izgradnje dječjeg vrtića)
* određeni rashodi mogu se financirati isključivo iz određenih prihoda – namjenski prihodi

VRSTE PRORAČUNSKIH PRIHODA

NAMJENSKI PRIHODI

* prihodi od prodaje imovine - isključivo za kapitalna ulaganja-investicije,
* komunalni prihodi -isključivo za komunalne programe,
* Komunalni doprinos - gradnja objekata i uređaja komunalne infrastrukture
* Komunalna naknada - održavanje objekata i uređaja komunalne infrastrukture
* Spomenička renta - zaštita i očuvanje kulturnih dobara (parkovi, obnove fasada i krovova i sl)

NENAMJENSKIM PRIHODIMA (porezi, zakupi i ostali prihodi) moguće je financirati sve vrste rashoda odnosno za podmirenje materijalnih rashoda općine, rashoda za zaposlene, javnih potreba (sufinanciranje dječjih vrtića i sl.), pokriće nedostatka komunalnih prihoda u održavanju komunalne infrastrukture prema Programu održavanja

**VRSTE PRORAČUNSKIH RASHODA**

**ZADANI obvezni RASHODI** (predškolski odgoj, osnovnoškolsko obrazovanje, izgradnja, održavanje objekata komunalne infrastrukture, protupožarna zaštita, vatrogastvo, izrada prostornih planova, plaće i materijalni rashodi stručnih tijela te ustanova u vlasništvu JLS)

**OSTALI fakultativni RASHODI** ( redovan rad udruga u kulturi i sportu, manifestacije, socijalni programi, srednje školsko i visoko obrazovanje, potpore, poticaji, subvencije).

# OSTALE BITNE INFORMACIJE O PRORAČUNU

**Da li se proračun može mijenjati?**

- Proračun nije „statičan“ akt već se , sukladno Zakonu, može mijenjati tijekom proračunske godine - **„rebalans“.** Procedura izmjena Proračuna istovjetna je proceduri njegova donošenja: „rebalans” predlaže načelnik, a donosi ga Općinsko vijeće tijekom proračunske godine, a u slučaju da se, zbog nastanka novih obveza za proračun ili promjena gospodarskih kretanja, povećaju rashodi i/ili izdaci odnosno smanje prihodi i/ili primici, načelnik može na prijedlog Upravnog odjela nadležnog za financije obustaviti izvršavanje pojedinih rashoda i/ili izdataka

- Privremene mjere mogu trajati najviše 45 dana.

***TRANSPARENTNOST PRORAČUNA***

Novim Zakonom o proračunu propisana je obveza objave dokumenata i informacija o trošenju sredstava. Kako bi se osiguralo ostvarenje načela transparentnosti i slobodan pristup informacijama kao i njihovo povezivanje, preuzimanje i ponovno korištenje materijali vezani uz proračun i njegove izmjene objavljuju se u formatu pogodnom za daljnju obradu (word i excel). Nadalje, na internetskim stranicama Općine Dekanovec javno se objavljuje sve isplate iz proračuna Općine. Podaci se redovno 1x mjesečno ažuriraju.

**Kako se Općina može zaduživati?**

Općina se može dugoročno zaduživati:

- **isključivo za kapitalne investicije**

- **investicije planirane u Proračunu**

- uz **prethodnu suglasnost Općinskog vijeća**

- uz **suglasnost Vlade RH**

- **Ukupan opseg zaduženja** (godišnja obveza anuiteta po zaduženju Općine kao i anuiteta po danim jamstvima i suglasnostima (trgovačkim društvima i ustanovama Općine) **ne smije prelaziti 20% prihoda proračuna** (bez prihoda od domaćih i stranih pomoći, donacija, sufinanciranja građana ).

Općina se može kratkoročno zaduživati:

- Bez posebnih suglasnosti

- Pokriće nelikvidnosti

- Unutar jedne godine

***Smjernice i obrazloženje uz proračun za 2026. godinu***

Prema proračunskom kalendaru, krajem srpnja, Vlada Republike Hrvatske usvaja smjernice ekonomske i fiskalne politike za trogodišnje razdoblje, koje između ostaloga sadrže ciljeve ekonomske politike za trogodišnje razdoblje te makroekonomski i fiskalni okvir opće države. Nakon usvajanja smjernica, Ministarstvo financija izrađuje upute za izradu prijedloga državnog proračuna, a na temelju oba navedena dokumenta sastavlja i upute za izradu proračuna jedinica lokalne i područne (regionalne) samouprave.

Podizanje cijena građevinskih radova, tj. nestabilnost cijena u sektoru građevine, uvelike otežava planiranje kapitalnih građevinskih investicija Općine Dekanovec. Nemoguće je s velikom točnošću predvidjeti rashode za planirane kapitalne investicije u proračunu Općine Dekanovec.

U 2026. godini završava projekt izgradnje Dječjeg vrtića Dekanovec.

Vrlo značajan prihod proračuna u 2026. godini planiran je na kontu pomoći iz državnog proračuna u iznosu od 400.000,00 eura te kapitalne pomoći iz državnog proračuna temeljem prijenosa EU sredstava u iznosu od 300.000,00 eura , a odnosi se na projekt izgradnje dječjeg vrtića te ostale kapitalne projekte koji su planirani u proračunu za 2026. godini, a ovisi o raspisanim natječajima te samim rezultatima.

Metodologija za izradu prijedloga proračuna i financijskog plana propisan je Zakonom o proračunu i podzakonskim aktima: pravilnikom o proračunskim klasifikacijama i pravilnikom o proračunskom računovodstvu i računskom planu.

Metodologija sadrži obvezne upute izrađene na temelju zakona i podzakonskih akata. Proračun se sastoji od općeg i posebnog dijela koji se odnosi na 2026 godinu, te projekcijama proračuna za 2027. i 2028. godinu.

Strukturu općeg dijela proračuna čine prihodi i primici, te rashodi i izdaci po ekonomskoj klasifikaciji (po vrstama) utvrđeni u Računu prihoda i rashoda i Računu financiranja.

Posebni dio proračuna čine rashodi i izdaci raspoređeni po stavkama primjenom organizacijske, programske i ekonomske (obvezatne proračunske klasifikacije).

Uz proračun, donosi se projekcija proračuna za 2027. i 2028. godinu.

Sukladno Zakonu o proračunu, Predstavničko tijelo jedinice lokalne i područne (regionalne) samouprave usvaja proračun jedinice lokalne i područne (regionalne) samouprave za 2026. godinu na razini skupine (druga razina računskog plana) isto kao i projekcija za 2027. i 2028. godinu.

Proračun Općine Dekanovec za 2026. godinu planiran je u iznosu od 1.528.850,00 eura, dok su projekcije za 2027. i 2028. godinu planirane u iznosu od 1.495.200,00 eura i 1.540.490,00 eura. Općina Dekanovec utvrdila je da će iz 2025. godine u 2026. godinu prenijeti višak u iznosu od 10.000,00 eura.

**Općina Dekanovec planira slijedeće investicije (sažetak) :**

* Završetak ustanove za predškolski odgoj i obrazovanje (vrtić) (dio sredstava osiguran od Ministarstva znanosti, obrazovanja i mladih)
* Izgradnja Vatrogasnog doma (ukoliko se sredstva osiguraju iz državnog proračuna ili fondova EU)
* Rekonstrukcija stambeno poslovne zgrade u Dom zdravlja (ukoliko se sredstva osiguraju iz državnog proračuna ili fondova EU) – energetska obnova
* Izgradnja kanalizacije i oborinske kanalizacije (projekt vode Međimurske vode)
* Izgradnja Doma za starije i nemoćne osobe – priprema dokumentacije i mogućnosti prijave na natječaje
* Uređenje nerazvrstanih cesta na području Općine Dekanovec (ulica Florijana Andrašeca, ulica Marka Kovača, Murska ulica, ulica Josipa Kocijana, Prvomajska ulica - zavisno od prolaska na raspisanim natječajima)
* Izgradnja multifunkcionalne polivalentne sportske dvorane (ukoliko se sredstva osiguraju iz državnog proračuna ili fondova EU)
* Opremanje i održavanje postojećih dječjih igrališta ( dječje igralište na području Općine)
* Nastavak ulaganja u uređenje sportsko-rekreacijskog centra Mladost Dekanovec (rasvjeta i drugo)
* Uređenje spomen parka
* Uređenje groblja - uređenje mrtvačnice
* Nastavak ulaganja u projekt „Nerazvrstana cesta prema groblju“
* Uređenje parkirališta uz groblje
* Uređenje i opremanje Doma kulture Dekanovec
* Uređenje zgrade Općine
* Uređenje ostalih općinskih objekata
* Prostorno – planska dokumentacija (prostorno planska dokumentacija i ostala projektna dokumentacija)
* Otkup zemljišta u svrhu formiranja prometnice
* Postavljanje videonadzora javnih površina
* Ulaganje u zgradu mrtvačnice i ostale sakralne objekte
* Izgradnja ograde uz groblje
* Poučna staza Florijana Andrašeca

Zadržavanje visokih standarda i stečenih prava u okvirima:

* + - * Predškolskog odgoja i obrazovanja (sufinanciranje predškolskih programa, stipendije studentima, nabava udžbenika, školski prijevoz, sufinanciranje dječjeg vrtića, naknada za novorođenu djecu i drugo)
      * Briga za obitelji, te starije i nemoćne
      * Potpora značajnim događanjima i manifestacijama

Navedene investicije, kao što je vidljivo iz strukture prihoda od donacija uvelike ovise o dotacijama iz državnog, a dijelom i županijskog proračuna, fondova EU te Nacionalnog plana oporavka i otpornosti. Projektni planovi, te zahtjevi za sufinanciranje kapitalnih investicija su odaslani nadležnim ministarstvima i fondovima, no neizvjestan je njihov način, obim i vremenska dinamika sufinanciranja.

**CILJEVI**

Osnovni cilj proračunskoga planiranja u 2026 godini je osiguranje stabilnosti Proračuna općine i uredno izvršavanje svih preuzetih obveza.

Pozitivni pokazatelji:

* + - Raspisivanje natječaja za sufinanciranje iz europskih fondova, te prihvaćanje izdataka prijavljenih projektnih prijedloga

Negativni pokazatelji:

* + - Nepoznat je učinak punjenja prihodovne strane iz kapitalnih dotacija državnog proračuna te fondova EU
    - Nestabilnost cijena građevinskih radova

U slijedećem trogodišnjem razdoblju veći naglasak stavljen je na financiranje predškolskog i osnovnoškolskog odgoja – prije svega izgradnja i opremanje dječjeg vrtića u Dekanovcu.

Donošenjem nove Uredbe o kriterijima za utvrđivanje iznosa sredstava za fiskalnu održivost dječjih vrtića, Općina Dekanovec u 2025. godini nijem imala pravo na financijska sredstva koja bi mogla koristiti kao dodatni izvor financiranja za izgradnju dječjeg vrtića ili opremanja vrtića ili povećanja sufinanciranja dječjeg vrtića. To će se promijeniti u 2026. godini završetkom izgradnje vrtića te otvaranje vrtića s pedagoškom godinom 2026/2027.

Izgradnjom vrtića stječemo pravo na financijska sredstva te će se sav trud uložiti u realizaciju projekta izgradnje dječjeg vrtića te opremanje vrtića u roku. Završetak svih radova planiran je s 30.06.2026. godine.

*Tabelarni prikaz Proračuna za 2026. godinu :*

|  |  |
| --- | --- |
| **PRIHODI I PRIMICI** | **PLAN ZA 2026.** |
| **61 PRIHODI OD POREZA** | **362.050,00** |
| **63 PRIHODI OD POMOĆI** | **1.026.000,00** |
| **64 PRIHODI OD IMOVINE** | **23.760,00** |
| **65 PRIHODI OD UPRAVNIH I AMININSTATIVNIH PRISTOJBI I NAKNADA** | **60.110,00** |
| **66 PRHODI OD PRODAJE PROIZVODA I ROBE TE PRUŽENIH USLUGA I PRIHODI OD DONACIJA** | **26.930,00** |
| **71 PRIHODI OD PRODAJE NEPROIZVEDENE DUGOTRAJNE IMOVINE** | **20.000,00** |
| **UKUPNO:** | **1.518.850,00** |
| **Višak prihoda iz prethodnih godina** | **10.000,00** |
| **SVEUKUPNO:** | **1.528.850,00** |

**RASHODI I IZDACI PO RAZDJELIMA**

|  |  |
| --- | --- |
| **RAZDJEL** | **PLAN ZA 2026.** |
| **UKUPNO ( 001)** | **1.403.120,00** |
| **001 ZAKONODAVNA I IZVRŠNA TIJELA, JEDINSTVENI UPRAVNI ODJEL** | **1.403.120,00** |
| **PROGRAM 1001 REDOVNI IZDACI POSLOVANJA** | **272.100,00** |
| OPĆINSKO VIJEĆE, OPĆINSKI NAČELNIK | 41.500,00 |
| JEDINSTVENI UPRAVNI ODJEL – Plaće i naknade vezane za službenike | 70.650,00 |
| JAVNI RADOVI | 5.500,00 |
| FINANCIJSKI RASHODI | 1.550,00 |
| RASHODI ZA REDOVNO POSLOVANJE | 84.900,00 |
| POSTROJENJE I OPREMA | 39.000,00 |
| RAČUNALNE USLUGE | 8.500,00 |
| OSTALE USLUGE | 20.500,00 |
| **PROGRAM 1002 ODRŽAVANJE KOMUNALNE INFRASTRUKTURE** | **110.550,00** |
| ODVOZ SMEĆA | 2.650,00 |
| DERATIZACIJA I DEZINSEKCIJA | 6.000,00 |
| PRIČUVA | 750,00 |
| ODRŽAVANJE GROBLJA | 18.150,00 |
| ČIŠĆENJE SNIJEGA | 3.500,00 |
| ODRŽAVANJE POLJSKIH PUTEVA | 5.000,00 |
| ODVODNJA OBORINSKIH VODA | 2.000,00 |
| ODRŽAVANJE JAVNIH POVRŠINA | 15.000,00 |
| ODRŽAVANJE NERAZVRSTANIH CESTA | 2.500,00 |
| OSTALE KOMUALNE USLUGE | 4.000,00 |
| TEKUĆE I INVESTICIJSKO ODRŽAVANJE | 44.200,00 |
| ČIŠĆENJE | 2.800,00 |
| VETERINARSKE ULSUGE | 4.000,00 |
| **PROGRAM 1003 OBRAZOVANJE** | **84.500,00** |
| PREDŠKOLSKI ODGOJ | 49.500,00 |
| STIPENDIRANJE STUDENATA | 15.000,00 |
| SUFINANCIRANJE PRIJEVOZA | 20.000,00 |
| **PROGRAM 1004 PROTUPOŽARNA ZAŠTITA** | **34.300,00** |
| DVD DEKANOVEC | 18.000,00 |
| JAVNA VATROGASNA POSTROJBA | 16.300,00 |
| **PROGRAM 1005 KULTURA** | **20.000,00** |
| LIMENA GLAZBA DEKANOVEC | 15.000,00 |
| UDRUGA FLORIJAN ANDRAŠEC | 5.000,00 |
| **PROGRAM 1006 SPORTSKE UDRUGE** | **19.000,00** |
| NK MLADOST DEKANOVEC | 15.000,00 |
| ŠRD MURA DEKANOVEC | 1.500,00 |
| LD FAZAN DEKANOVEC | 2.500,00 |
| **PROGRAM 1007 OSTALE UDRUGE** | **3.500,00** |
| OSTALE NESPOMENUTE UDRUGE | 2.500,00 |
| POLITIČKE STRANKE | 1.000,00 |
| **PROGRAM 1008 RELIGIJA** | **1.500,00** |
| VJERSKE ZAJEDNICE | 1.500,00 |
| PROGRAM 1010 SOCIJALNA ZAŠTITA | **43.850,00** |
| PORODILJNE NAKNADE | 10.000,00 |
| SOCIJALNE POMOĆI GRAĐANIMA | 30.850,00 |
| CRVENI KRIŽ | 3.000,00 |
| **PROGRAM 1011 DONACIJE** | **8.000,00** |
| DJEČJI DAROVI | 3.000,00 |
| DONACIJE ŠKOLI | 5.000,00 |
| **PROGRAM 1012 PROSTORNO PLANIRANJE I DOKUMENTACIJA** | **15.000,00** |
| OSTALA PROSTORNO-PLANSKA DOKUMENTACIJA | 10.000,00 |
| GEODETSKO-KATASTARSKE USLUGE | 5.000,00 |
| **PROGRAM 1013 KOMUNALNA INFRASTRUKTURA** | **688.500,00** |
| MULTIFUNKCIONALNA POLIVALENTNA DVORANA | 15.000,00 |
| ZGRADA OPĆINE | 20.000,00 |
| DOM ZDRAVLJA | 17.000,00 |
| NERAZVRSTANE CESTE | 30.000,00 |
| VATROGASNI DOM | 15.000,00 |
| SPOMEN PARK I PILOVI | 20.000,00 |
| DOM KULTURE | 25.500,00 |
| DJEČJE IGRALIŠTE | 12.000,00 |
| USTANOVA ZA PREDŠKOLSKI ODGOJ I OBRAZOVANJE ( IZGRADNJA I OPREMANJE DJEČJEG VRTIĆA) | 350.000,00 |
| NERAZVRSTANA CESTA PREMA GROBLJU | 30.000,00 |
| PARKIRALIŠTE UZ GROBLJE | 20.000,00 |
| SPORTSKO-REKREACIJSKI CENTAR MLADOST | 10.000,00 |
| MODERNIZACIJA JAVNE RASVJETE | 30.000,00 |
| OSTALI POSLOVNI GRAĐEVINSKI OBJEKTI | 15.000,00 |
| PLINOVOD, VODOVOD, KANALIZACIJA, LED RASVJETA | 5.000,00 |
| GROBLJE I SAKRALNI OBJEKTI – MRTVAČNICA, SAKRALNI OBJEKTI, OGRADA UZ GROBLJE | 54.000,00 |
| DOM ZA STARIJE I NEMOĆNE | 20.000,00 |
| **PROGRAM 1014 NEFINANCIJSKA IMOVINA** | **16.000,00** |
| OTKUP DIJELA ZEMLJIŠTA | 16.000,00 |
| **PROGRAM 1015 POTPORE POLJOPRIVREDI** | 18.000,00 |
| SUBVENCIJE POLJOPRIVREDNICIMA | 3.000,00 |
| SUFINANCIRANJE MLADIH POLJOPRIVREDNIH OBITELJI | 15.000,00 |
| **PROGRAM 1016 KANALIZACIJA** | **63.320,00** |
| IZGRADNJA KANALIZACIJE I OBORINSKE KANALIZACIJE | 63.320,00 |
| **UKUPNO** | **1.403.120,00** |
| **RAZDJEL** | **PLAN ZA 2026.** |
| **UKUPNO ( 002)** | **125.730,00** |
| **002 PRORAČUNSKI KORISNIK** | **125.730,00** |
| **PROGRAM 1017 DJEČJI VRTIĆ DEKANOVEC** | **125.730,00** |
| TEKUĆI RASHODI DJEČJEG VRTIĆA DEKANOVEC | 125.730,00 |
| **UKUPNO** | **125.730,00** |
| **SVEUKUPNO** | **1.528.850,00** |

**Važni kontakti i korisne informacije:**

### Kontakt telefon: 040 849 488

Općinski načelnik Općine Dekanovec

040 849 488, 098 493 161

Internet adresa: [www.dekanovec.hr](http://www.dekanovec.hr)

e-mail adresa za izravnu komunikaciju sa Općinskim načelnikom, te Jedinstvenim upravnim odjelom: [opcina-dekanovec@ck.t-com.hr](mailto:opcina-dekanovec@ck.t-com.hr) , [nacelnik@dekanovec.hr](mailto:nacelnik@dekanovec.hr)